Na osnovu člana 38 stav 1 tačka 4 Zakona o lokalnoj samoupravi („Službeni list Crne Gore“, br.02/18, 34/19, 38/20 i 50/22), člana 6 stav 1 Zakona o socijalnom stanovanju („Službeni list Crne Gore“, br.35/13) i člana 36 stav 1 tačka 4 u vezi članom 39 Statuta opštine Berane („Službeni list Crne Gore-Opštinski propisi“, br.042/18), Skupština opštine Berane je na sjednici održanoj dana, **12. avgusta 2022**. godine, d o n i j e l a

**O D L U K U**

**o usvajanju Lokalnog programa socijalnog stanovanja Opštine Berane**

**za period 2022-2023.godine**

Član 1

Usvaja se Lokalni program socijalnog stanovanja Opštine Berane za period 2022-2023.godine.

Član 2

Sastavni dio ove Odluke čini Lokalni program socijalnog stanovanja Opštine Berane za period 2022-2023.godine.

Član 3

Odluka stupa na snagu osmog dana od dana objavljivanja u „Službenom listu Crne Gore-Opštinski propisi“.

**SKUPŠTINA OPŠTINE BERANE**

**Broj:02- 016/22-317 PREDSJEDNIK SKUPŠTINE**

**Berane, 12. 08. 2022.godine Novica Obradović**

O b r a z l o ž e nj e

Pravni osnov za donošenje ove odluke sadržan je u članu 38 stav 1 tačka 4 Zakona o lokalnoj samoupravi („Službeni list Crne Gore“, br.002/18, 034/19, 038/20 i 050/22) kojim je propisano da Skupština donosi planove i programe razvoja za pojedine oblasti.

Takođe, u članu 6 stav 1 Zakona o socijalnom stanovanju (“Službeni list Crne Gore“, br.035/13), propisano je da u skladu sa programom socijalnog stanovanja jedinica lokalne samouprave donosi lokalni program socijalnog stanovanja.

Statutom opštine Berane („Službeni list Crne Gore-Opštinski propisi“, br.042/18) u članu 36 stav 1 tačka 4, propisano je da Skupština donosi planove i programe razvoja za pojedine oblasti, dok je članom 39 Statuta propisano da u vršenju poslova iz svoje nadležnosti Skupština donosi Statut opštine, poslovnik, odluke, rješenja, zaključke, povelje, preporuke, planove, programe i druge akte.

Ministarstvo ekologije , prostornog planiranja i urbanizma Crne Gore , dostavilo je Opštini Berane, nadležnom Sekretarijatu za opštu upravu i društvene djelatnosti Saglasnost na predlog Lokalnog programa socijalnog stanovanja Opštine Berane za period 2022-2023 godinu br.11-337/22-12/21 od 27.06.2022.godine, naš br. 05-102/22-416/1 od 18.07.2022.godine.

Razlozi za donošenje ove Odluke:

Zakonom o socijalnom stanovanju utvrđeno je da je socijalno stanovanje stanovanje odgovarajućeg standarda koje se obezbjeđuje pojedincima ili domaćinstvima koja iz socijalnih, ekonomskih i drugih razloga ne mogu da riješe pitanje stanovanja. Termin „socijalno stanovanje“ je međunarodno prihvaćen termin i predstavlja najšire poimanje državne podrške u stanovanju.

Socijalno stanovanje je dio stambene, ali i dio sveukupne socijalne politike svake države, kao i svake lokalne zajednice. Zbog negativnih posledica ekonomskog razvoja i tržišnih uslova brojna domaćinstva ne mogu da obezbijede, iz socijalnih, ekonomskih i drugih razloga, stan ili stan odgovarajućeg standarda, zbog čega je neophodna podrška od strane lokalne zajednice, u okvirima njenih mogućnosti i uslova.

Realizacija Lokalnog programa socijalnog stanovanja ima za cilj izvršavanje detaljnog pregleda stambenih objekata i stambenih jedinica u vlasništvu Opštine Berane i detaljnog uvida u prava korišćenja, odnosno (ne)legalno/(bes)pravno korišćenje stambenih jedinica. Takođe, ima za cilj postizanje socijalne kohezije i društvene solidarnosti kroz obezbjeđivanje stambenog prostora za lica koja nemaju stan i koja ne mogu da obezbijede stambeni objekat, kroz poboljšanje kvaliteta života građana, posebno pripadnika ranjivih društvenih grupa, koji na tržišu ne mogu da riješe stambenu potrebu.

Cilj donošenja lokalnog programa socijalnog stanovanja Opštine Berane za period 2022-2023godine, je stvaranje preduslova za izgradnju i osposobljavanje stambenih jedinica, u skladu sa prihvatljivim normama i standardima stanovanja.

Implementacija Lokalnog programa socijalnog stanovanja treba da doprinese što kvalitetnijem i efikasnijem rješavanju stambenih potreba ugroženih grupa, odnosno domaćinstava, koja iz socijalnih, ekonomskih i drugih razloga ne mogu da riješe pitanja stanovanja po tržišnim principima.

Polazeći od navedenog, predlaže se Skupštini opštine da donese Odluku o usvajanju Lokalnog programa socijalnog stanovanja opštine Berane za 2022-2023.godinu.

SEKRETARIJAT ZA OPŠTU UPRAVU I DRUŠTVENE DJELATNOSTI